Diari Oficial de la Generalitat Valenciana


Sumari del DOGV 9290, del 03-03-2022 (2022/1442)

RESOLUCIÓ de 21 de febrer de 2022, de la directora general de Relacions amb les Corts, de la Presidència de la Generalitat, per la qual es publica el conveni entre l'Administració general de l'Estat, a través de la Secretaria General d'Objectius i Polítiques d'Inclusió i Previsió Social, i la Comunitat Valenciana, per a la realització d'un projecte per a la inclusió social en el marc del Pla de recuperació, transformació i resiliència.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9290

Data del DOGV
:   03-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1442


Data del document
:   21-02-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 21 de febrer de 2022, de la directora general de Relacions amb les Corts, de la Presidència de la Generalitat, per la qual es publica el conveni entre l'Administració general de l'Estat, a través de la Secretaria General d'Objectius i Polítiques d'Inclusió i Previsió Social, i la Comunitat Valenciana, per a la realització d'un projecte per a la inclusió social en el marc del Pla de recuperació, transformació i resiliència. [2022/1442]  
  
  
La Generalitat, a través de la Conselleria d'Igualtat i Polítiques Inclusives, i l'Administració general de l'Estat, a través de la Secretaria General d'Objectius i Polítiques d'Inclusió i Previsió Social, han subscrit, prèvia tramitació reglamentària, el dia 4 de febrer de 2022, el conveni per a la realització d'un projecte per a la inclusió social en el marc del Pla de recuperació, transformació i resiliència, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 17 de febrer de 2022 i número 124/2022, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 21 de febrer de 2022.- La directora general de Relacions amb les Corts: Ana Belén Domínguez Cana.  
  
  
Conveni entre l'Administració general de l'Estat, a través de la Secretaria General d'Objectius i Polítiques d'Inclusió i Previsió Social, i la Comunitat Valenciana, per a la realització d'un projecte per a la inclusió social en el marc del Pla de recuperació, transformació i resiliència  
  
Madrid, 4 de febrer de 2022  
  
Reunides  
D'una part, María Milagros Paniagua San Martín, secretària general d'Objectius i Polítiques d'Inclusió i Previsió Social, nomenada pel Reial decret 390/2020, de 18 de febrer, en virtut de l'article 10 de la Llei 38/2003, de 17 de novembre, general de subvencions i de la delegació de competències regulada en l'article catorze de l'Ordre ISM/419/2021, de 26 d'abril, per la qual es fixen els límits per a administrar els crèdits de despeses i es deleguen i aproven les delegacions de l'exercici de competències en l'àmbit del Ministeri d'Inclusió, Seguretat Social i Migracions.  
I d'una altra, Mónica Oltra Jarque, vicepresidenta i consellera d'Igualtat i Polítiques Inclusives, nomenada per Decret 6/2019, de 17 de juny, del President de la Generalitat, pel qual es nomena les persones titulars de les vicepresidències i de les conselleries, conformement amb l'autorització conferida per a la signatura del present conveni per Acord del Consell reunit en la sessió de 21 de gener de 2022.  
Totes dues parts, en la representació que tenen, es reconeixen mútua capacitat per a obligar-se i convindre, i  
  
Exposen  
Primer. Que la Llei 19/2021, de 20 de desembre, per la qual s'estableix l'ingrés mínim vital crea i regula la prestació no contributiva de Seguretat Social de l'ingrés mínim vital com a prestació dirigida a previndre el risc de pobresa i exclusió social de les persones que visquen soles o integrades en una unitat de convivència, quan es troben en situació de vulnerabilitat per mancar de recursos econòmics suficients per a la cobertura de les seues necessitats bàsiques.  
No obstant això, més enllà de la prestació monetària, l'atenció integral de les persones més vulnerables requereix un conjunt de polítiques que garantisquen el seu dret a la plena inclusió social i laboral.  
Les polítiques d'inclusió tenen un caràcter horitzontal que ha de desenvolupar-se a través d'intervencions coordinades en diferents àmbits, entre els quals es troben principalment: els serveis socials, l'ocupació, la sanitat, l'educació, l'habitatge, el subministrament energètic i les competències digitals.  
Segon. Que correspon a la Secretaria General d'Objectius i Polítiques d'Inclusió i Previsió Social, d'acord amb el Reial decret 497/2020, de 28 d'abril, pel qual es desenvolupa l'estructura orgànica bàsica del Ministeri d'Inclusió, Seguretat Social i Migracions, l'elaboració i desenvolupament de la política del Govern en matèria d'inclusió; el disseny, impuls i avaluació de polítiques que tenen per finalitat ajudar a la incorporació i la participació en la societat, en igualtat d'oportunitats, dels col·lectius més desfavorits, així com les actuacions orientades a propiciar l'eficàcia de les prestacions i la sostenibilitat del sistema de la Seguretat Social; i, l'impuls, elaboració, coordinació i seguiment de les polítiques, estratègies, plans i programes d'actuació en matèria d'inclusió; la definició d'objectius d'inclusió i desenvolupament d'un sistema d'indicadors amb els quals dur a terme el mesurament, seguiment i avaluació dels objectius d'inclusió.  
  
Tercer. Que d'acord amb el que es disposa en l'article 31 de la Llei 19/2021, de 20 de desembre, per la qual s'estableix l'ingrés mínim vital, el Ministeri d'Inclusió, Seguretat Social i Migracions ha de promoure, en l'àmbit de les seues competències, les estratègies d'inclusió de les persones beneficiàries de l'ingrés mínim vital mitjançant la cooperació i col·laboració amb els departaments ministerials, les comunitats autònomes, les entitats locals, les organitzacions empresarials i sindicals més representatives, així com amb les entitats del Tercer Sector d'Acció Social.  
Quart. La Generalitat Valenciana, de conformitat amb l'Estatut d'Autonomia de la Generalitat Valenciana, és competent en matèria de serveis socials i, a través de la Conselleria d'Igualtat i Polítiques Inclusives té atribuïda les competències relatives al desenvolupament i gestió de la renda valenciana d'inclusió i altres prestacions socials i itineraris d'inclusió social, així com la gestió dels programes d'acció social i desenvolupament comunitari, i en virtut d'això, ha presentat el projecte «PILOTEM COMUNITAT VALENCIANA» dirigit a avaluar la metodologia d'intervenció en els itineraris d'inclusió sociolaboral, en el marc del Pla de recuperació, transformació i resiliència.  
  
Cinqué. Que a fi de pal·liar l'impacte econòmic i social provocat per la irrupció de la COVID-19 i donar suport a la recuperació econòmica, el Consell Europeu del 21 de juliol de 2020, conscient de la necessitat en aquest moment històric d'un esforç sense precedents i d'un plantejament innovador que impulsen la convergència, la resiliència i la transformació a la Unió Europea, va acordar un paquet de mesures de gran abast.  
Aquestes mesures conjuminen el marc financer pluriennal (MFP) per a 2021-2027 reforçat i la posada en marxa d'un Instrument Europeu de Recuperació («Next Generation EU»). Aquest Instrument Europeu de Recuperació, implicarà per a Espanya uns 140.000 milions d'euros en forma de transferències i préstecs per al període 2021-2023. La instrumentació de l'execució dels recursos financers del Fons Europeu de Recuperació es realitzarà a través del Pla de recuperació transformació i resiliència. Els projectes que constitueixen aquest Pla permetran la realització de reformes estructurals els pròxims anys, mitjançant canvis normatius i inversions, i, per tant, permetran un canvi del model productiu per a la recuperació de l'economia després de la pandèmia causada per la covid-19 i a més una transformació cap a una estructura més resilient que permeta que el nostre model sàpia enfrontar amb èxit unes altres possibles crisis o desafiaments en el futur.  
Sisé. Que, en el marc del Pla nacional de recuperació, transformació i resiliència, la Secretaria General d'Objectius i Polítiques d'Inclusió i Previsió Social del Ministeri d'Inclusió, Seguretat Social i Migracions participa en el Component 23, «Noves polítiques públiques per a un mercat de treball dinàmic, resilient i inclusiu».  
Entre les reformes i inversions proposades en aquest Component 23 s'inclou la inversió C23.I7 Foment del Creixement Inclusiu mitjançant la vinculació de les polítiques d'inclusió sociolaboral a l'Ingrés Mínim Vital, amb una dotació de 297,95 milions d'euros, que promou la implantació d'un nou model d'inclusió a partir de l'ingrés mínim vital (IMV), que reduïsca la desigualtat de la renda i les taxes de pobresa extrema i moderada. Per a aconseguir aquest objectiu, s'ha plantejat, entre altres, el desenvolupament de projectes pilot per a la posada en marxa d'itineraris d'inclusió social amb les comunitats autònomes, entitats locals i entitats del Tercer Sector d'Acció Social.  
Es preveu que l'objectiu a aconseguir en el marc de la inversió C23.I7 siga la subscripció, com a mínim, de 18 convenis per a la realització i avaluació de projectes pilot d'inclusió social (la fita 350 del CID preveu 8 convenis de col·laboració, i l'indicador de seguiment 351.1 de l'annex II, Disposicions operatives (OA per les seues sigles en anglés) preveu, almenys, 10 convenis de col·laboració addicionals als anteriors).  
  
Aquesta subvenció contribueix al compliment de l'indicador de seguiment 351.1 de l'annex II, Disposicions operatives (OA per les seues sigles en anglés), «almenys 10 convenis de col·laboració addicionals signats amb administracions públiques subnacionals, agents socials i entitats del tercer sector d'acció social per a dur a terme els projectes pilot de suport a la inclusió socioeconòmica dels beneficiaris de la IMV a través d'itineraris».  
Seté. Mitjançant el Reial decret 938/2021, de 26 d'octubre, pel qual es regula la concessió directa de subvencions del Ministeri d'Inclusió, Seguretat Social i Migracions en l'àmbit de la inclusió social, per un import de 339.765.702 euros, en el marc del Pla de recuperació, transformació i resiliència, el Ministeri va adquirir compromisos financers, regulant la concessió d'una subvenció directa del Ministeri a la Comunitat Valenciana, per a l'exercici 2021, per import màxim de 66.780.095,33 euros.  
Per a fer efectiva aquesta subvenció, es fa necessari recórrer al mecanisme excepcional previst en l'article 22.2.c de la Llei 38/2003, de 17 de novembre, general de subvencions, que permet la concessió directa de subvencions quan «s'acrediten raons d'interés públic, social, econòmic o humanitari, o d'altres, ben justificades, que dificulten la seua convocatòria pública».  
En virtut de l'article 3 del reial decret esmentat, la concessió d'aquesta subvenció s'instrumentarà mitjançant resolució de concessió juntament amb un conveni entre la Comunitat Valenciana i el Ministeri d'Inclusió, Seguretat Social i Migracions segons disposen els articles 22 i 28 de la Llei 38/2003, de 17 de novembre, general de subvencions i en desenvolupament del que es disposa en l'article 67 del Reglament d'aquesta, aprovat pel Reial decret 887/2006, de 21 de juliol.  
  
En vista d'aquests antecedents, i reconeixent-se capacitat legal suficient, les parts subscriuen el present conveni, d'acord amb les següents  
  
Clàusules  
  
Primera. Objecte del conveni  
1. El present conveni té com a objecte instrumentar una subvenció directa per a la realització de projectes pilot innovadors per al desenvolupament d'itineraris d'inclusió social i la seua avaluació, amb la finalitat de contribuir a la promoció de la igualtat, la inclusió social i la lluita contra la pobresa en les seues diferents formes, millorant la taxa d'accés a l'IMV i incrementant l'efectivitat de l'IMV a través de les polítiques d'inclusió, d'acord amb el que es preveu en el Reial decret 938/2021, de 26 d'octubre, pel qual es regula la concessió directa de subvencions del Ministeri d'Inclusió, Seguretat Social i Migracions en l'àmbit de la inclusió social, per un import de 737.157.944 euros, en el marc del Pla de recuperació, transformació i resiliència.  
2. La finalitat de les ajudes és finançar projectes pilot innovadors consistents en itineraris d'inclusió social i la seua avaluació, els resultats dels quals seran publicats, a fi de contribuir a la generació de coneixement de la política d'inclusió, a l'orientació de la política de despesa de les administracions públiques i a la creació de major impacte orientant el seu disseny a resultats i a la consecució d'objectius.  
  
  
Segona. Naturalesa i règim jurídic aplicable  
1. El present conveni té naturalesa administrativa, i es regeix pel que es disposa en el Reial decret 938/2021, de 26 d'octubre, pel qual es regula la concessió directa de subvencions del Ministeri d'Inclusió, Seguretat Social i Migracions en l'àmbit de la inclusió social, per un import de 160.977.093 euros, en el marc del Pla de recuperació, transformació i resiliència; la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el seu Reglament, en particular els articles 22.2.c i 28.1 de la Llei i el 67 del Reglament; la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014, en cas que en l'execució de les subvencions se subscriguen contractes que hagen de sotmetre's a aquesta Llei; així com el que s'estableix en el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, que regula la tramitació dels convenis que subscriga l'Administració general de l'Estat, els seus organismes públics i entitats de dret públic, vinculats o dependents, per a l'execució dels projectes amb càrrec a fons europeus previstos en el Pla de recuperació, transformació i resiliència, establint unes certes especialitats respecte del que es disposa en el capítol VI del títol preliminar de la Llei 40/2015, d'1 d'octubre, de règim jurídic del sector públic.  
  
2. Aquestes ajudes estaran sotmeses al Reglament (UE) número 2021/241 del Parlament Europeu i del Consell, de 12 de febrer de 2021, pel qual s'estableix el Mecanisme de Recuperació i Resiliència, així com la normativa interna aplicable a la gestió, seguiment i control que s'establisca per al Pla de recuperació, transformació i resiliència a Espanya, en particular, el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, l'aplicació del qual serà d'obligat compliment.  
  
  
Tercera. Actuacions a finançar  
1. El projecte finançat estarà integrat per un pilot d'itineraris d'inclusió social i la seua avaluació dissenyats de comú acord entre l'Administració general de l'Estat i la Comunitat Valenciana. La descripció del projecte finançat amb aquesta subvenció es recull en l'annex I del present conveni.  
2. La subvenció anirà destinada al desenvolupament d'itineraris d'inclusió social amb persones beneficiàries de l'Ingrés Mínim Vital, en el marc de la inversió C23.I7 del Pla de recuperació, transformació i resiliència d'Espanya: «Foment del creixement inclusiu mitjançant la vinculació de les polítiques d'inclusió social a l'Ingrés Mínim Vital».  
  
Quan el nombre de persones beneficiàries de l'Ingrés Mínim Vital en el territori de la comunitat o ciutat autònoma no siga suficient per al desenvolupament de la intervenció, o quan per motius de l'avaluació siga necessari incloure uns altres col·lectius, podran ser beneficiàries dels itineraris altres persones en situació o risc d'exclusió social siguen o no beneficiàries de l'IMV o de les rendes mínimes autonòmiques.  
  
Seran col·lectius en situació o risc d'exclusió social prioritaris la infància i la joventut; les persones majors; les persones amb discapacitat; les persones migrants; les dones víctimes de violència de gènere i víctimes de tràfic d'éssers humans i explotació sexual; les persones víctimes de discriminació; les persones sense llar; les persones procedents de minories ètniques; les persones trans; les persones recluses i exrecluses; les persones amb problemes d'addicció; i altres persones en situació o risc d'exclusió social.  
3. En el cas de projectes de caràcter integral, els itineraris d'inclusió social objecte de la subvenció podran incloure actuacions amb l'entorn de les persones destinatàries de la intervenció, sempre que es consideren necessàries per a la inclusió social de les persones en situació o risc d'exclusió social.  
4. El disseny i execució dels itineraris d'inclusió social haurà de preveure la realització d'una avaluació d'impacte amb metodologia d'assaig controlat aleatoritzat (RCT).  
  
Quarta. Despeses subvencionables  
1. L'ajuda es destinarà a cobrir els costos relacionats amb el desenvolupament i execució de les actuacions definides en el marc del conveni, en els termes previstos en l'article 31 de la Llei 38/2003, de 17 de novembre.  
2. El finançament podrà aplicar-se als següents conceptes de despesa d'operacions corrents:  
I. Els costos directes d'execució de les actuacions objecte d'ajuda, inclosos, entre altres, els següents conceptes de despesa:  
a) Cost de personal. Despeses de personal vinculades a fi de la intervenció, que comprenga les despeses de caràcter salarial, incloses els de seguretat social i la indemnització per fi de contracte temporal, que haurà d'estar dedicat en exclusiva al projecte per a assegurar la seua execució.  
En el cas d'organismes i entitats del sector públic, serà susceptible d'ajuda les despeses de contractació de nou personal, conformement amb la normativa que resulte aplicable, i sense que en cap cas puga deduir-se l'existència d'una relació laboral entre l'Administració general de l'Estat i el personal adscrit a la gestió dels projectes, bé siga mitjançant contractes per obra o servei determinat o a través de qualsevol modalitat legal d'incorporació de personal de duració determinada, a la qual pogueren acollir-se les comunitats autònomes i entitats locals, ajustant-se als límits que a cada moment puguen establir-se en les corresponents lleis de pressupostos generals de l'Estat i altra normativa que regule el personal al servei del sector públic, sense que això implique cap compromís quant a la seua posterior incorporació a aquest organisme o entitat. En el cas d'organismes i entitats del sector públic s'haurà de respectar la normativa en matèria retributiva que els siga aplicable.  
b) Costos de mobilitat: despeses de viatge, locomoció, dietes, allotjament i manutenció, assegurances o visats, associades al projecte sempre que siguen necessàries per a assegurar la seua execució.  
  
c) Costos d'assessoria tècnica per al disseny del projecte.  
d) Uns altres costos derivats de treballs d'assessorament, realització d'estudis, difusió i publicitat.  
e) Costos específics relacionats amb el grup de destinataris de l'itinerari objecte de la subvenció, que siguen estrictament necessaris per al desenvolupament d'aquest itinerari o la seua avaluació.  
f) Despeses d'arrendament de béns immobles i mobles per a la realització de les activitats del projecte, sempre que existisca una relació clara i directa entre aquest lloguer i els objectius del projecte, i es motive com cal la seua necessitat. L'immoble haurà d'utilitzar-se exclusivament per a l'execució del projecte.  
II. Podran imputar-se a les actuacions subvencionades costos indirectes segons el que s'estableix en l'article 31.9 de la Llei 38/2003, de 17 de novembre, l'article 83.3 del seu reglament de desenvolupament, aprovat per Reial decret 887/2006, de 21 de juliol, el Reglament (UE) número 2021/241 del Parlament Europeu i del Consell, de 12 de febrer de 2021, pel qual s'estableix el Mecanisme de Recuperació i Resiliència i qualsevol altra normativa que resulte aplicable en el marc del Pla de recuperació, transformació i resiliència.  
III. Uns altres costos no contemplats en els anteriors apartats que de manera indubtable responguen a la naturalesa de l'activitat subvencionada, resulten estrictament necessaris i es realitzen en el termini d'execució de l'activitat.  
3. Serà aplicable el que s'estableix en el Reglament (UE) 2021/241 del Parlament Europeu i del Consell, de 12 de febrer de 2021, pel qual s'estableix el Mecanisme de Recuperació i Resiliència respecte de l'elegibilitat de les despeses corresponents a l'Impost sobre el Valor Afegit (IVA) de qualssevol de les actuacions relacionades en l'apartat anterior.  
  
4. Seran finançables les actuacions vinculades a l'objecte del corresponent conveni que articule les subvencions i que siguen desenvolupades a partir de l'1 de febrer de 2020 fins al 30 de juny de 2023 per a l'execució de l'itinerari objecte de la subvenció i fins al 31 de març de 2024 per a la seua avaluació, sempre que complisquen els requisits establits en el Reglament (UE) 2021/241 del Parlament Europeu i del Consell de 12 de febrer de 2021 pel qual s'estableix el Mecanisme de Recuperació i Resiliència.  
  
Cinquena. Compliment de fites i objectius i altres obligacions  
1. Aquestes ajudes estaran incloses en la inversió C23.I7 «Foment del creixement inclusiu mitjançant la vinculació de les polítiques d'inclusió social a l'Ingrés Mínim Vital» dins del Component 23, «Noves polítiques públiques per a un mercat de treball dinàmic, resilient i inclusiu» corresponent al Ministeri d'Inclusió, Seguretat Social i Migracions. Les ajudes contribuiran al compliment, execució i realització de l'objectiu i les fites en el Pla de recuperació, transformació i resiliència. Es preveu que l'objectiu a aconseguir per al període del Pla siga la subscripció, almenys, de 18 convenis per a la realització i avaluació de projectes pilot d'inclusió social (la fita 350 del CID preveu 8 convenis de col·laboració, i l'indicador de seguiment 351.1 de l'annex II, Disposicions operatives (OA per les seues sigles en anglés) preveu, almenys, 10 convenis de col·laboració addicionals als anteriors).  
  
Per a això, la Secretaria General d'Objectius i Polítiques d'Inclusió i Previsió Social assumeix els següents compromisos en el marc d'aquestes ajudes:   
a) Proporcionar a la Comunitat Valenciana suport per al disseny de les actuacions a realitzar per a l'execució i seguiment de l'objecte de la subvenció, així com per al perfilat dels potencials participants del projecte pilot.   
b) Dissenyar la metodologia d'assaig controlat aleatoritzat (RCT) del projecte pilot objecte de les subvencions regulades en el Reial decret 938/2021, de 26 d'octubre, en coordinació amb la Comunitat Valenciana.  
c) Avaluar el projecte pilot objecte de les subvencions regulades en el Reial decret 938/2021, de 26 d'octubre, en coordinació amb la Comunitat Valenciana.   
2. La responsabilitat de la gestió, control i compliment de les fites i objectius de la subvenció correspon al Ministeri d'Inclusió, Seguretat Social i Migracions, sense que puga delegar-se en altres entitats.  
  
  
Sisena. Compromisos assumits per la Comunitat Valenciana  
1. En virtut del present conveni, la Comunitat Valenciana haurà d'acomplir les següents obligacions:  
a) Complir l'objectiu, realitzar l'activitat i adoptar el comportament en què es fonamenta la concessió de subvenció, en la forma, condicions i termini establits en el Reial decret 938/2021, de 26 d'octubre, la resolució de concessió i en el present conveni.  
b) En l'execució de les actuacions subvencionades, no perjudicaran significativament el medi ambient, d'acord amb l'article 17 del Reglament (UE) 2020/852 del Parlament Europeu i del Consell, de 18 de juny de 2020, relatiu a l'establiment d'un marc per a facilitar les inversions sostenibles i pel qual es modifica el Reglament (UE) 2019/2088.  
  
c) Col·laborar amb la Secretaria General d'Objectius i Polítiques d'Inclusió i Previsió Social per al disseny de la metodologia RCT, i proporcionar la informació necessària per a això, d'acord amb els mecanismes d'intercanvi d'informació previstos en el Reial decret 938/2021, de 26 d'octubre, en la resolució de concessió de la subvenció i en el present conveni.   
d) Col·laborar amb la Secretaria General d'Objectius i Polítiques d'Inclusió i Previsió Social per a l'execució de l'avaluació dels projectes pilot objecte de les subvencions regulades en el Reial decret 938/2021, de 26 d'octubre.  
e) Sotmetre's a les actuacions de control i seguiment de l'aplicació dels fons destinats al projecte subvencionat mitjançant la verificació de documents i a l'avaluació contínua i final per part dels òrgans gestors de les respectives subvencions, així com al control financer d'aquests per la Intervenció General de l'Administració de l'Estat i el Tribunal de Comptes.  
2. La Comunitat Valenciana haurà de rendir justificació davant l'òrgan gestor del compliment de les condicions imposades i de la consecució dels objectius de la subvenció.  
El report de la justificació de compliment haurà de realitzar-se d'acord amb els requisits i el contingut concret dissenyats per a cadascuna de les categories d'actuacions a finançar per part de la Secretaria General d'Objectius i Polítiques d'Inclusió i Previsió Social com a òrgan competent. D'aquesta manera la informació inclosa en la mateixa justificació de compliment de les condicions s'adequarà al disseny general de la política d'inclusió social.  
3. Les despeses s'acreditaran mitjançant factures i altres documents de valor probatori equivalent, amb validesa en el tràfic jurídic mercantil o eficàcia administrativa.  
4. La Comunitat Valenciana haurà de proporcionar a la Secretaria General d'Objectius i Polítiques d'Inclusió i Previsió Social les dades i indicadors disponibles en les seues bases de dades necessaris per al disseny, seguiment i avaluació dels itineraris d'inclusió social que són objecte de la subvenció. En particular, es proveiran dades de la població de partida del projecte per a la inclusió social en l'àmbit de les seues competències, amb informació sobre les característiques de cadascun d'aquests, així com de les seues unitats de convivència. La Comunitat Valenciana haurà de registrar i compartir amb Secretaria General d'Objectius i Polítiques d'Inclusió i Previsió Social la informació sobre els participants en els itineraris, així com d'aquells seleccionats per al grup de control per a l'avaluació. Es registrarà i proveirà informació relativa a les actuacions realitzades que permeten l'avaluació d'aquestes, el seguiment dels indicadors necessaris per a avaluar l'impacte dels itineraris i l'enriquiment de la informació amb una altra informació addicional.  
Es definirà un mètode d'intercanvi segur d'informació perquè siga possible enriquir la informació amb informació addicional relacionada amb l'objecte de la subvenció, que se sol·licite per part de la Secretaria General d'Objectius i Polítiques d'Inclusió i Previsió Social i que siga proporcionada per tercers.  
Les dades que siguen objecte de cessió i tractament tindran caràcter de reservades i secretes. Les parts es comprometen a mantindre rigorosament aquest caràcter i a preservar els drets de les persones físiques i jurídiques a les quals es referisca la informació establint els procediments que garantisquen la seua dissociació i anonimat en els termes previstos pel Reglament Europeu 2016/679 relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (RGPD), la Llei orgànica 3/2018, de 5 de desembre, de protecció de dades personals i garantia dels drets digitals (LOPDGDD) i en la Llei 12/1989, de 9 de maig, de la funció estadística pública (LFE).  
  
5. Així mateix, hauran de complir amb les següents obligacions, europees i nacionals, relatives al finançament del Mecanisme de Recuperació i Resiliència de la Unió Europea. A aquest efecte, hauran d'atindre's al següent:  
a) Se sotmetran a les actuacions de control de les institucions de la Unió, en virtut de l'article 22.2.e del Reglament (UE) 2021/241 del Parlament Europeu i del Consell de 12 de febrer.  
b) Recaptaran, a l'efecte d'auditoria i control de l'ús de fons i en format electrònic, les categories harmonitzades de dades contemplades en l'article 22.2.d del Reglament (UE) 2021/241 del Parlament Europeu i del Consell de 12 de febrer.  
c) Seran responsables de la fiabilitat i el seguiment de l'execució de les actuacions subvencionades, de manera que puga conéixer-se en tot moment el nivell de consecució de cada actuació.  
d) Hauran d'establir mecanismes que asseguren que les actuacions a desenvolupar per tercers contribueixen a l'assoliment de les actuacions previstes i que aquestes terceres aporten la informació que, si escau, fora necessària per a determinar el valor dels indicadors, fites i objectius pertinents del Pla de recuperació, transformació i resiliència.  
e) Assumeixen el manteniment d'una adequada pista d'auditoria de les actuacions realitzades en el marc d'aquesta subvenció i l'obligació de manteniment de la documentació de suport. El subministrament de la informació es realitzarà en els termes que establisca el Ministeri d'Hisenda i Funció Pública de conformitat amb la normativa nacional i de la Unió Europea.  
En aquest sentit, els perceptors de l'ajuda hauran de conservar els documents justificatius i altra documentació concernent al finançament, en format electrònic, durant un període de cinc anys a partir de l'operació. Aquest període serà de tres anys si el finançament no supera els 60.000 euros.  
f) Tenen l'obligació d'assegurar la regularitat de la despesa subjacent i l'adopció de mesures dirigides a previndre, detectar, comunicar i corregir el frau i la corrupció, previndre el conflicte d'interés i el doble finançament.  
g) Custodiaran i conservaran la documentació de l'activitat finançada pel Mecanisme de Recuperació i Resiliència de conformitat amb l'article 132 del Reglament (UE, Euratom) 2018/1046 del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió.  
h) En el disseny i execució de les actuacions subvencionades, la Comunitat Valenciana garantirà el respecte al principi de «no causar un perjudici significatiu», segons es disposa en el Pla de recuperació, en el Reglament (UE) 2021/241 del Parlament Europeu i del Consell, de 12 de febrer de 2021, pel qual s'estableix el Mecanisme de Recuperació i Resiliència, i la seua normativa de desenvolupament, en particular la Comunicació de la Comissió Guia tècnica sobre l'aplicació del principi de «no causar un perjudici significatiu» en virtut del Reglament relatiu al Mecanisme de Recuperació i Resiliència, així com amb el que es requereix en la Decisió d'Execució del Consell relativa a l'aprovació de l'avaluació del pla de recuperació i resiliència d'Espanya.  
  
6. A l'efecte d'acomplir el que disposa l'article 22.2.d) del Reglament 2021/241 pel qual s'estableix el Mecanisme de Recuperació i Resiliència (RMRR), l'Administració i quants òrgans es contemplen en l'article 22 del RMRR podran accedir a la informació continguda en el Registre de Titularitats Reals, creat per l'Ordre JUS/319/2018, o l'accés a altres bases de dades de l'Administració que puguen subministrar aquestes dades sobre els titulars reals. També serà possible la cessió d'informació entre aquests sistemes i el Sistema de Fons Europeus, segons les disposicions contingudes en la normativa europea i nacional aplicable.  
  
Setena. Finançament, quantia i forma de pagament  
1. El projecte és finançat pel Mecanisme de Recuperació i Resiliència de la Unió Europea, establit pel Reglament (UE) 2020/2094 del Consell, de 14 de desembre de 2020, i regulat segons Reglament (UE) 2021/241 del Parlament Europeu i del Consell de 12 de febrer de 2021. Aquest finançament queda legalment vinculat a la realització de les actuacions subvencionades, mesures integrades en el Pla de recuperació, transformació i resiliència d'Espanya.  
2. La quantia màxima destinada a finançar aquest projecte és 31.580.052,33 euros. Aquest import s'imputarà a l'aplicació pressupostària 29.49.271C.873, corresponents dels pressupostos generals de l'Estat per a 2021.  
  
Huitena. Termini i forma de justificació  
1. La Comunitat Valenciana, després de la finalització de l'execució, justificarà davant l'òrgan gestor l'aplicació de la subvenció percebuda, com a màxim, en tres mesos a partir de l'endemà de la finalització del termini de vigència del corresponent conveni i presentarà una memòria d'actuació justificativa del compliment de les condicions imposades i una memòria econòmica, segons es defineix en l'article 72 del Reglament de la Llei 38/2003, de 17 de novembre, general de subvencions, tenint en compte les singularitats establides en l'article 63 del Reial Decret llei 36/2020, de 30 de desembre, que contindrà la següent documentació:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una relació classificada de les despeses de l'activitat, amb identificació del creditor i del document, el seu import, data d'emissió i, si escau, data de pagament. En cas que la subvenció s'atorgue conformement amb un pressupost, s'indicaran les desviacions esdevingudes.  
c) Les factures o documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i, si escau, la documentació acreditativa del pagament.  
d) Els tres pressupostos que, en aplicació de l'article 31.3 de la Llei 38/2003, de 17 de novembre, haja d'haver sol·licitat el beneficiari.  
3. Així mateix, la Comunitat Valenciana haurà de presentar:  
a) Certificat expedit per l'interventor o òrgan economicofinancer intern de control, segons corresponga, acreditatiu de l'aplicació a la seua finalitat dels fons percebuts i el detall dels pagaments efectuats corresponents a les actuacions subvencionades objecte de la subvenció.  
  
b) Certificat emés pel titular de l'òrgan que ha percebut la subvenció pel qual s'acredite la realització de l'activitat i el compliment de la finalitat de la subvenció, així com de l'informe emés per la Intervenció o òrgan de control equivalent, que acredite la veracitat i la regularitat de la documentació justificativa de la subvenció, segons el que s'estableix en la disposició addicional novena del Reial decret 887/2006, de 21 de juliol, Reglament de la Llei general de subvencions.  
  
c) Document acreditatiu sobre les mesures de difusió adoptades per a general coneixement del finançament per l'Estat en el marc del Pla de recuperació, transformació i resiliència de les actuacions objecte de la subvenció.  
d) Documents de declaracions responsables els models de les quals siguen aprovats per les autoritats competents conformement amb la normativa nacional i europea, acomplint les obligacions exigibles en el marc del Pla de recuperació, transformació i resiliència, especialment, ateses les disposicions normatives sobre el sistema de gestió i d'informació establides en l'Ordre HFP/1030/2021, de 29 de setembre, per la qual es configura el sistema de gestió del Pla de Recuperació, Transformació i Resiliència i l'Ordre HFP/1031/2021, de 29 de setembre, per la qual s'estableix el procediment i format de la informació a proporcionar per les entitats del sector públic estatal, autonòmic i local per al seguiment del compliment de fites i objectius i d'execució pressupostària i comptable de les mesures dels components del Pla de recuperació, transformació i resiliència.  
  
4. S'haurà de conservar tota la documentació original, justificativa i d'aplicació dels fons rebuts, mentre puguen ser objecte de les activitats de comprovació i control.  
5. Així mateix, la Comunitat Valenciana haurà de presentar qualssevol altres informes o documents justificatius que d'acord amb la normativa europea o nacional resulten exigibles en el marc del Pla de recuperació, Transformació i Resiliència, així com el subministrament d'informació que siga sol·licitada per a acomplir l'adequat sistema de gestió i seguiment del pla, informant del que calga per a alimentar aquest sistema i les aplicacions informàtiques que la normativa nacional o europea preveja per a la gestió, el seguiment i control del finançament i els objectius.  
6. La Secretaria General d'Objectius i Polítiques d'Inclusió i Previsió Social comprovarà la documentació aportada i podrà recaptar l'aportació addicional d'altres documents o dades aclaridores que estime necessàries per a poder procedir a la corresponent liquidació respecte de les quantitats transferides a compte i a la instrucció, si calia, del corresponent procediment de reintegrament dels imports no utilitzats.  
  
  
Novena. Subcontractació  
1. La Comunitat Valenciana podrà subcontractar fins al cent per cent quan tinguen la condició d'administracions públiques, i s'ajustaran al que es disposa en l'article 29 de la Llei 38/2003, de 17 de novembre. En aquest cas, els beneficiaris que tinguen la condició d'administracions públiques han de subjectar-se al que es disposa en la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014; així com a la normativa en matèria d'ajudes d'Estat.  
2. En cas que la Comunitat Valenciana subcontracte part o la totalitat de l'activitat objecte d'aquesta subvenció, haurà de preveure els mecanismes per a assegurar que els subcontractistes complisquen amb el principi de «no causar un perjudici significatiu al medi ambient».  
  
Desena. Utilització de la informació  
1. La informació que sobre la base de la clàusula sisena del present conveni siga cedida per la Comunitat Valenciana tindrà com a finalitat exclusiva la seua utilització per la SGOPIPS per als fins de la subvenció objecte del present conveni. El contingut d'aquesta informació es recull en l'annex II. La finalitat del tractament de dades que durà a terme la SGOPIPS inclou la selecció de la mostra de participants en el grup de tractament i grup de control a partir de la població de partida, així com el seguiment de les intervencions i actuacions realitzades en el projecte pilot, i l'avaluació de l'impacte d'aquestes intervencions.   
  
2. La informació que siga cedida per la SGOPIPS a la Comunitat Valenciana inclourà dades mínimes de caràcter personal sobre els participants als simples efectes de contacte amb aquests, en els casos que siga necessari. La SGOPIPS es compromet al fet que aquest tractament de dades de caràcter personal és legítim i ha sigut consentit pels titulars de les dades o bé s'empara aquest tractament en una de les bases del tractament establides en el Reglament General de Protecció de Dades.  
  
3. Les dades cedides hauran de protegir-se amb els mitjans de seguretat que incloguen limitar l'accés d'aquests a personal autoritzat per les parts, SGOPIPS i la Comunitat Valenciana en cada cas. El sistema d'accés haurà de permetre la identificació de l'usuari i les actuacions fetes en relació amb les dades cedides. S'adoptaran les mesures tècniques, administratives i organitzatives necessàries per a assegurar que cap de les dades facilitades en els fitxers siga distribuïda sense autorització a terceres persones, institucions o organitzacions.  
4. La SGOPIPS anonimitzarà els identificadors personals per a les tasques de disseny, seguiment i avaluació, i farà ús dels identificadors personals exclusivament per a aquelles actuacions que siguen imprescindibles com són l'encreuament de bases de dades addicionals per a l'enriquiment de la informació, així com la identificació de la mostra de participants en el cas que siga necessari.  
5. Amb la finalitat d'acomplir al que s'estableix en el Reglament general de protecció de dades i en la Llei orgànica de protecció de dades personals i garantia dels drets digitals, la Comunitat Valenciana s'assegurarà de tindre la competència necessària per a poder recaptar i cedir totes les dades requerides a la SGOPIPS. Aquesta competència estarà emparada per la normativa corresponent, o bé s'assegurarà recaptant el consentiment exprés dels potencials participants abans de l'entrada en l'itinerari d'inclusió finançat per la subvenció objecte del present conveni, complint els requisits legals per a això. S'indica en l'annex III la referència al contingut del consentiment.  
  
  
Onzena. Compatibilitat amb altres subvencions  
La present subvenció és incompatible amb altres subvencions, ajudes, ingressos o recursos que, si escau, puga rebre la Comunitat Valenciana o el destinatari final per a la mateixa finalitat, procedents de qualssevol administracions o ens públics, nacionals, de la Unió Europea o d'organismes internacionals.  
  
Dotzena. Publicitat  
1. La Comunitat Valenciana ha de complir amb les obligacions d'informació i publicitat que les autoritats competents establisquen relatives al finançament del Mecanisme de Recuperació i Resiliència. En particular, en les mesures d'informació i comunicació de les actuacions que desenvolupen les inversions (cartells informatius, plaques, publicacions impreses i electròniques, material audiovisual, pàgines web, anuncis i insercions en premsa, certificats, etc.), s'hauran d'incloure els següents logos:  
a) L'emblema de la Unió Europea,  
b) Juntament amb l'emblema de la Unió, s'inclourà el text «Finançat per la Unió Europea-Next Generation EU»;  
c) Es recomana emprar també el següent logo:  
  
  
  
d) Es tindran en compte les normes gràfiques i els colors normalitzats establits en l'annex II del Reglament d'Execució 821/2014. També es pot consultar la següent pàgina web: http://publications.europa.eu/code/es/es-5000100.htm i descarregar diferents exemples de l'emblema en: https://europa.eu/european-union/abouteu/symbols/flag\_es#download.  
Tots els cartells informatius i plaques hauran de col·locar-se en un lloc ben visible i d'accés al públic.  
2. A l'efecte d'auditoria i control i sobre la base del que s'estableix en l'article 22 del Reglament (UE) 2021/241 del Parlament Europeu i del Consell, de 12 de febrer, les dades dels perceptors finals d'aquestes ajudes seran públiques.   
  
Tretzena. Comissió de Seguiment del conveni  
1. Per a la realització del seguiment de la bona marxa del conveni es crearà una Comissió mixta de Seguiment, vigilància i control de l'execució del conveni.  
Per part de l'Administració general de l'Estat, la integraran 4 representants de la Secretaria General d'Objectius i Polítiques d'Inclusió i Previsió Social i un representant de l'Institut Nacional de la Seguretat Social (INSS).  
Per part de la Comunitat Valenciana, formaran part de la Comissió de Seguiment 4 representants de la Comunitat Valenciana.  
Addicionalment, formaran part de la Comissió de Seguiment la persona titular de la Secretaria General d'Objectius i Polítiques d'Inclusió i Previsió Social, que ostentarà la Presidència, i un/a secretari/ària amb veu, però sense vot, designat/ada per la Secretaria General d'Objectius i Polítiques d'Inclusió i Previsió Social d'entre el seu personal funcionari.  
  
2. Aquesta Comissió mixta es constituirà en el termini màxim d'un mes a comptar des de la data de la signatura del conveni i es reunirà almenys dues vegades a l'any.  
3. La convocatòria de la Comissió de Seguiment correspondrà a la Presidència, de comú acord amb la Comunitat Valenciana.   
4. El funcionament de la Comissió de Seguiment s'ajustarà a les previsions contingudes en la secció 3a, del capítol ii, del títol preliminar de la Llei 40/2015, d'1 d'octubre, de règim jurídic del sector públic, i haurà de ser atesa amb mitjans personals, tècnics, materials i pressupostaris de les administracions públiques que la integren.  
  
Catorzena. Vigència del conveni i termini d'execució  
1. El termini de vigència del present conveni serà des de la data de la seua signatura i fins al 31 de març de 2024.  
2. El termini d'execució dels projectes pilot d'itineraris d'inclusió social objecte de les subvencions previstes en el present text no haurà d'excedir la data límit del 30 de juny de 2023, mentre que l'avaluació d'aquests, objecte de la subvenció, no s'estendrà del termini del 31 de març de 2024, amb la finalitat de complir amb les fites marcades pel Pla de recuperació, transformació i resiliència en matèria de política d'inclusió.  
3. Les despeses efectuades per la Comunitat Valenciana podran fer-se durant tot el període d'execució per al qual es concedeix l'ajuda.  
  
4. Es considerarà despesa realitzada el que es duga a terme dins del període d'execució siga efectivament pagat, durant aquest, o dins del període de justificació.  
5. Les despeses de la prestació de serveis específics corresponents a les actuacions de control, verificació i justificació de l'ajuda i inspecció del procés, podran realitzar-se durant tot el període d'execució i justificació per al qual es concedeix l'ajuda. En tot cas, aquestes despeses hauran de ser efectivament pagades dins del període d'execució i justificació.  
  
Quinzena. Modificació de la subvenció  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions, ajudes, ingressos o recursos per a la mateixa finalitat, procedents de qualssevol Administracions o ens públics, nacionals, de la Unió Europea o d'organismes internacionals, podrà donar lloc a la modificació de la resolució de concessió, d'acord amb el que es preveu en l'article 19.4 de la Llei general de subvencions, excepte quan afecten qualssevol de les obligacions recollides en la normativa europea i nacional aplicable.  
Qualsevol modificació del conveni haurà de formalitzar-se amb una addenda signada per totes dues parts.  
2. La Comunitat Valenciana podrà sol·licitar, amb caràcter excepcional, modificacions del contingut de la resolució basades en l'aparició de circumstàncies que alteren o dificulten el desenvolupament del programa, o que afecten la forma i terminis d'execució o de justificació de les despeses del projecte, i podran ser autoritzades sempre que no danyen drets de tercers.  
Podrà modificar-se, amb caràcter excepcional, el contingut de la resolució basades en l'aparició de circumstàncies que alteren o dificulten el desenvolupament del programa, o que afecten la forma i terminis d'execució o de justificació de les despeses del projecte, i podran ser autoritzades sempre que no danyen drets de tercers.  
Les sol·licituds de modificació hauran de fonamentar prou aquesta alteració o dificultat i presentar-se, davant la Secretaria General d'Objectius i Polítiques d'Inclusió i Previsió Social, amb anterioritat, en tot cas, al moment en què finalitze el termini d'execució del projecte, determinat en el mateix conveni i resolució de concessió.  
  
3. La Comunitat Valenciana serà informada de la data en què la sol·licitud ha tingut entrada en el registre electrònic del Ministeri d'Inclusió, Seguretat Social i Migracions, a partir de la qual s'inicia el còmput del termini de resolució, mitjançant comunicació que a aquest efecte els dirigirà la Secretaria General d'Objectius i Polítiques d'Inclusió i Previsió Social, en els termes previstos per l'article 21.4 de la Llei 39/2015, d'1 d'octubre.  
4. La resolució de les sol·licituds de modificació es dictarà per la persona titular del Ministeri d'Inclusió, Seguretat Social i Migracions, sense perjudici de les delegacions de competències existents en la matèria, i es notificarà en el termini màxim de tres mesos, comptats des de la data de la presentació en aquest registre electrònic. Aquesta resolució posarà fi a la via administrativa, i es podrà interposar contra aquesta el recurs potestatiu de reposició davant el mencionat òrgan administratiu en el termini d'un mes, o bé ser impugnades directament davant l'ordre jurisdiccional contenciós administratiu en la forma i termini descrits en l'article 46 de la Llei 29/1998, de 13 de juliol.  
  
Després d'haver transcorregut el termini màxim establit sense que s'haja dictat i notificat la resolució expressa, s'entendrà estimada la seua sol·licitud d'acord amb el que es disposa en l'article 24 de la Llei 39/2015, d'1 d'octubre, tenint amb caràcter general la consideració d'acte administratiu finalitzador del procediment i sense perjudici de l'obligació de dictar resolució expressa confirmatòria d'aquest.  
  
Setzena. Resolució de controvèrsies  
La resolució dels litigis que pogueren plantejar-se sobre la interpretació, compliment, extinció i efectes d'aquest, correspondrà als jutjats i tribunals de l'ordre jurisdiccional contenciós administratiu, de conformitat amb la Llei 29/1998, de 13 de juliol, reguladora d'aquesta jurisdicció.  
  
Dessetena. Incompliments i reintegraments  
1. Serà procedent el reintegrament de les quantitats percebudes i, si escau, dels interessos reportats per la subvenció, així com l'exigència de l'interés de demora corresponent, des del moment del pagament de la subvenció fins que s'acorde la procedència del reintegrament, en els supòsits recollits en els articles 36 i 37 de la Llei 38/2003, de 17 de novembre.  
Així mateix, procedirà el reintegrament de les quantitats percebudes per incompliment del que es disposa en l'article 7, setena, de la Llei 11/2020, de 30 de desembre, de pressupostos generals de l'Estat per a l'any 2021.  
2. L'incompliment de les obligacions sobre aportació de la documentació exigida per la normativa nacional i europea en el marc del Pla de recuperació, transformació i resiliència i del Marc de Mecanisme de Recuperació i Resiliència, serà causa de reintegrament.  
3. En el supòsit d'incompliment parcial, la fixació de la quantitat que haja de ser reintegrada es determinarà en aplicació del principi de proporcionalitat, i tenint en compte el fet que l'incompliment s'aproxime significativament al compliment total i s'acredite per la Comunitat Valenciana una actuació inequívocament tendent a la satisfacció dels seus compromisos.  
4. La Comunitat Valenciana respondrà de manera solidària dels reintegraments motivats per qualsevol dels supòsits assenyalats en l'apartat 1. A aquest efecte, la responsabilitat solidària únicament arriba, respecte de cada subvenció, a l'entitat beneficiària principal d'aquesta a les entitats associades d'aquella.  
5. El procediment per al reintegrament es regirà pel que es disposa en els articles 41 a 43 de la Llei 38/2003, de 17 de novembre, i en el capítol II del títol III del Reglament de la Llei 38/2003, de 17 de novembre.  
6. L'òrgan competent per a exigir el reintegrament de la subvenció concedida serà el concedent de la subvenció, de conformitat amb el que s'estableix en l'article 41 de la Llei 38/2003, de 17 de novembre.  
  
Dihuitena. Règim sancionador.  
Les possibles infraccions que pogueren ser comeses per la Comunitat Valenciana es graduaran i sancionaran d'acord amb el que s'estableix en el títol IV de la Llei 38/2003, de 17 de novembre i títol IV del seu Reglament, aprovat pel Reial decret 887/2006, de 21 de juliol.  
En prova de conformitat de tot això, els compareixents signen per duplicat exemplar i només a l'efecte del present conveni, en el lloc i la data indicats en l'encapçalament  
Per la Secretaria General d'Objectius i Polítiques d'Inclusió i Previsió Social,  
La secretària general d'Objectius, Polítiques d'Inclusió i Previsió Social: María Milagros Paniagua San Martín.  
  
Per la Comunitat Valenciana,  
La vicepresidenta i consellera d'Igualtat i Polítiques Inclusives: Mónica Oltra Jarque.  
  
  
  
ANNEX I  
Descripció del projecte objecte de la subvenció  
  
PROJECTE: PILOTEM COMUNITAT VALENCIANA  
La Conselleria d'Igualtat i Polítiques Inclusives, a través de les subvencions dirigides a la realització d'itineraris integrats per a la inserció sociolaboral de persones en situació o risc d'exclusió social, finança diferents entitats del tercer sector i a entitats locals el desenvolupament d'aquests des de l'any 2016. Això suposa una trajectòria en la implementació i seguiment d'itineraris d'inclusió.  
  
Es pretén aprofitar tota l'experiència en l'execució d'itineraris d'inserció social i laboral que es té amb diferents col·lectius en situació de risc o d'exclusió social, amb la finalitat d'utilitzar aquesta experiència per a aquest projecte pilot aplicant-hi una metodologia innovadora i comparativa amb els resultats obtinguts fins al moment.  
  
  
Objectiu general  
Avaluar la metodologia d'intervenció en els itineraris d'inclusió sociolaboral per a presentar els seus resultats de bones pràctiques, contribuint a la generació de coneixement de política d'inclusió, de tal forma que, a la vista dels resultats obtinguts, la Secretaria d'Objectius i Polítiques d'Inclusió i Previsió Social puga adoptar les polítiques d'inclusió necessàries per a millorar la taxa d'accés a l'IMV i incremente la seua efectivitat.  
  
Objectius específics  
- Diagnosticar la situació de partida dels grups de control i tractament.  
- Dissenyar la metodologia d'intervenció en itineraris.  
- Formar, en la metodologia d'intervenció, els/les professionals que han d'intervindre.  
- Implementar la metodologia d'intervenció d'itineraris.  
- Avaluar els resultats dels itineraris.  
- Transmetre les bones pràctiques.  
  
Àmbit  
A escala territorial, aquest projecte es desenvoluparà en tota la Comunitat Valenciana.  
Quant a l'àmbit d'actuació, els col·lectius destinataris de la proposta és realitzar itineraris d'inclusió social per a col·lectius específics, entenent per tant que cada col·lectiu tindrà unes necessitats concretes d'atenció, a les quals s'aplicaran uns objectius ben diferenciats, adaptats a les seues necessitats i en les quals els temps d'execució també seran diferents, atesos els diferents ritmes que es plantegen. Es planteja com a grups específics, els següents:  
- Dones víctimes de violència de gènere  
- Població gitana  
- Joves extutelats migrants  
- Persones afectades per malalties de salut mental  
- Persones sense llar  
- Sense sostre  
- LGTBI  
- Persones prostituïdes  
- Diversitat funcional  
- Famílies vulnerables  
Podran ser beneficiàries dels itineraris persones en situació o risc d'exclusió social que siguen beneficiàries de l'Ingrés Mínim Vital. Quan al nombre de persones beneficiàries de l'Ingrés Mínim Vital no siga suficient, o quan per motius de l'avaluació siga necessari incloure-hi uns altres col·lectius, podran ser beneficiaris dels itineraris unes altres persones en situació o risc d'exclusió social siguen o no beneficiaris de l'IMV o de les rendes mínimes autonòmiques.  
Les Entitats de Tercer Sector que s'han proposat són entitats que ja fa anys que estan treballant amb la Conselleria d'Igualtat i Polítiques Inclusives en la realització d'itineraris d'inclusió social, se'ls reconeix com a expertes a treballar amb els col·lectius que es proposen. S'estima que podrien arribar a realitzar-se aproximadament 53 accions. Es planteja tindre un abast aproximat de 2.282 participants.  
Aquesta actuació es realitzarà també amb la implicació d'altres administracions amb les quals s'establiran canals de col·laboració sobretot amb les entitats locals a través dels Serveis Socials d'atenció primària.  
  
Règim jurídic aplicable  
Quant al règim jurídic aplicable al conveni, la Generalitat Valenciana s'ajustarà, a més, al que es disposa en el Decret llei 36/2020, de 30 de desembre, d'1 d'abril del Consell, de mesures urgents en matèria economicoadministrativa per a l'execució d'actuacions finançades amb instruments europeus per a donar suport a la recuperació de la crisi conseqüència de la covid-19, aplicable en l'àmbit territorial de la Comunitat Valenciana.  
  
Comissió de seguiment del conveni  
Els representants de la Comunitat Valenciana seran personal funcionari o personal empleat públic adscrit al departament del Consell competent en matèria d'inclusió social.  
  
Metodologia  
Es poden diferenciar dos nivells metodològics per al desenvolupament d'aquest projecte; d'una banda la metodologia de gestió de l'itinerari i d'una altra la metodologia d'intervenció de l'itinerari.  
- Metodologia de gestió  
La primera fase del programa consisteix en l'anàlisi del context socioeconòmic i laboral i la realització del diagnòstic inicial que marcarà el punt de partida de l'escenari que servirà d'investigació per a l'avaluació de resultats.  
Durant el desenvolupament del programa s'establiran reunions de seguiment entre les entitats participants: DG d'Acció Comunitària i Barris Inclusius, Assessoria Externa i Entitats del Tercer sector.  
Una vegada finalitzat el projecte es procedirà a l'avaluació d'impacte els resultats amb la finalitat de poder comunicar aquests a la Secretaria General d'Objectius i Polítiques d'Inclusió i Previsió Social. Dels resultats s'informarà de les bones pràctiques.  
- Metodologia d'intervenció  
El disseny metodològic per a aquesta mena d'experiments o projectes pilot estarà basat en el Randomized Control Trial (RCT), fent una assignació aleatòria de les persones del grup control o del grup tractament, per a extraure l'efecte net de la intervenció.  
Es tracta de formar grups de manera aleatòria, oferir el tractament amb la metodologia a implementar a un grup d'individus (grup de tractament) i a un altre no (grup de control o de comparació). El fet de delimitar les persones amb les quals s'intervindrà per col·lectius permetrà saber l'impacte que té la intervenció amb la metodologia triada, ja que la diferència ens la donarà la manera de ser atesos o no, i es podran veure els efectes en les persones que són ateses amb la metodologia. Es valorarà l'impacte d'aquesta metodologia. Això permet una vegada avaluat l'impacte poder implementar la metodologia en les intervencions d'itineraris en el futur.  
Dins dels dissenys dels programes individuals, es tiraran endavant uns programes específics concrets a avaluar en comparació amb altres programes en els quals no s'hagen contemplat aquest disseny característic de la intervenció amb la finalitat de realitzar una comparativa entre tots dos.  
La metodologia d'intervenció que s'utilitzaria estaria basada en les següents accions:  
1. Valoració de la situació de la persona objecte d'intervenció:  
- Revisió de documentació.  
- Acolliment de la persona i explicació del programa del qual es proposa que forme part-entrevistes.  
- Coordinació amb altres professionals implicats.  
2. Diagnòstic d'exclusió social o vulnerabilitat.  
3. Acceptació, per part de la persona, de participació en el projecte pilot.  
4. Disseny del Programa Personalitzat d'Intervenció.  
5. Execució de l'itinerari: realització d'activitats previstes en el programa personalitzat.  
6. Seguiment i reformulació d'objectius.  
7. Avaluació del programa individual i d'aquells objectius concrets objectes d'estudi en aquest projecte pilot.  
En la part metodològica, es formularan els indicadors i les hipòtesis de resultats esperats per a l'avaluació del projecte.  
Un dels aspectes que es vol potenciar és el fet de valorar la importància de la coordinació entre els serveis socials d'atenció primària i les entitats del Tercer Sector com a element de millora en el procés d'intervenció dels itineraris, plantejant una coordinació tècnica entre les entitats i l'administració per al treball en xarxa, sota el principi d'unitat d'acció.  
Es volen establir i enfortir els canals de coordinació entre les entitats públiques i les del Tercer Sector quant al seguiment de l'itinerari, específicament en les atencions socials als participants del programa. Aquesta atenció ha de ser més àgil pel que fa a la reducció dels temps d'espera en les cites d'atenció, accés a recursos que tinguen dret, etc.  
  
Els participants en l'itinerari tindran assignada una persona professional de referència que serà la interlocutora principal i que vetle per la coordinació amb els altres sistemes de protecció social i la globalitat i continuïtat del procés d'atenció.  
  
  
  
ANNEX II  
Model de dades per a l'intercanvi entre la Comunitat Valenciana i la SGOPIPS  
  
La informació compartida inclourà la informació necessària per al disseny, seguiment i avaluació dels itineraris objecte del present conveni, amb informació específica segons la mena d'actuació.  
Sobre la població de partida per al disseny, s'inclourà la informació necessària en relació amb la mena de les actuacions:  
- Informació de llars/unitats de convivència: composició, característiques addicionals, de renda mínima, així com aquella informació addicional de què dispose el cessionari que siga rellevant per al disseny.  
  
- Informació personal: característiques generals d'edat, sexe, nacionalitat, cobrament de prestacions, relació amb l'ocupació, amb l'habitatge, així com aquella informació addicional de què dispose el cessionari que siga rellevant per al disseny.  
Sobre els participants per al disseny i avaluació, s'inclourà la informació necessària en relació amb la mena de les actuacions:  
- Informació personal: informació rellevant de la participació en els itineraris, variables de percepció, de seguiment, opinió, així com aquella informació addicional de què dispose el cessionari que siga rellevant per al seguiment i l'avaluació.  
- Informació de la intervenció: itineraris, tipologies, participants, així com la informació addicional tant de les característiques com de l'execució que siga rellevant per al seguiment i l'avaluació.  
  
  
  
ANNEX III  
Consentiment dels potencials participants  
  
En cas que la Comunitat Valenciana no tinga competència normativa per a recaptar i cedir les dades necessàries per al disseny, seguiment i avaluació dels itineraris d'inclusió hauran de recaptar el consentiment exprés dels potencials participants abans de l'entrada en l'itinerari d'inclusió finançat amb la subvenció objecte del present conveni, complint els requisits legals per a això. En concret, la Comunitat Valenciana informarà els participants de la finalitat del tractament de les seues dades personals, de les possibles cessions a les administracions públiques i terceres entitats que convenien en l'execució de les finalitats del present conveni, de la identitat del delegat de Protecció de Dades, informant de l'existència d'un mecanisme senzill i gratuït perquè els participants beneficiaris, en qualsevol moment, puguen exercitar els seus drets ARC-POL, i es recaptarà el consentiment de manera expressa mitjançant la signatura del participant.   
Així mateix, se l'informa dels terminis de custòdia i que, en cas d'entendre que s'ha vulnerat algun dels seus drets, té la possibilitat d'establir la corresponent denúncia davant l'Agència de Protecció de Dades.  
  
La Comunitat Valenciana definirà un model de consentiment detallat per als potencials participants.